Maca, ɣas yella usenɣes n uglam deg ungal, kra n wadigen ttwagelmen-d s wudem ilaw. Aglam-agi ittunfken i kra n wadigen yella-d s lebɣi n tmarut deg ujerred n uḍris-is deg usatal anmetti iwatan. Gar wadigen-agi nezmer ad nebder: a- Ssuq: ssuq d adeg n temlilt n yimezdaɣ n taddart. Deg ungal ansay, amsawal izewwir s uglam neɣ s uskan n wadeg n tigawt send ad iruḥ ɣer ineḍruyen. Ataya wamek i aɣ-dsken temsawalt ssuq: Mi newweḍ ɣer ssuq walaɣ ayen di ǧin-iw ur t-walaɣ, mkul lxir yettnuzu, ala lmut i ulac. Sewqen deg-s yirgazen s ttaqa, tummizt n temɣarin cabent, cbecbent, d tmeslubt n taddart-nneɣ, Seɛdiya m yicabcaqen, yeččenčunen seg yiterbuqen i tcudd ɣer lehwayeǧ-is. Defren-tt-id azal n xemsa n warrac d imencaf, teddun-as di nneqma, ad ttreǧmen s yedɣaɣen, ad tt-ttlaqaben1